ธปท.เตือนภัยเกณฑ์บาเซิล3 กินเงินกองทุน
ธปท.แจ้งธนาคารทุกแห่งเตรียมตัวรับมือเกณฑ์บาเซิล 3
28 ก.พ. 2555

ธปท.แจ้งธนาคารทุกแห่งเตรียมตัวรับมือเกณฑ์บาเซิล 3 
ใครถือตราสารการเงินที่นับเป็นเงินกองทุนได้ระวังตัวไว้ อาจทำให้เงินกองทุนลดลง
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) ลงนามในประกาศ เรื่อง คุณสมบัติของตราสารที่นับเป็นเงินกองทุนและวิธีทยอยลดนับตราสาร ที่นับเป็นเงินกองทุนตามเกณฑ์บาเซิล 3 ว่า ธปท.จะออกหลักเกณฑ์คุณสมบัติขององค์ประกอบเงินกองทุนและแนวทางการทยอยลดนับตราสารทางการเงินที่นับเป็นเงินกองทุนที่เป็นไปตามแนวทางเดียวกับบาร์เซิล 3 และคณะกรรมการเกี่ยวกับการกำกับดูแลธนาคาร โดยเกณฑ์ของบาร์เซิล 3 จะเริ่มบังคับใช้ในช่วงต้นปี 2556 นี้ 
ธปท.จึงขอให้ธนาคารพาณิชย์ที่มีแผนจะออกตราสารทางการเงินที่นับเป็นเงินกองทุนใหม่พึ่งระวังตัวไว้ ตรวจสอบว่าตราสารนั้นจะนับเป็นเงินกองทุนขั้นที่ 1 หรือเงินกองทุนขั้นที่ 2 ว่ามีคุณสมบัติสอดคล้องและเป็นไปตามเกณฑ์หรือไม่ เพื่อจะได้จะได้นับเงินกองทุนอย่างต่อเนื่องได้ ไม่กระทบเงินกองทุนของธนาคาร หลังเกณฑ์ของบาร์เซิล 3 มีผลบังคับใช้จริง และขอให้ทยอยลดการนับเป็นเงินกองทุนของตราสารเดิม เพื่อไม่ให้กระทบฐานะโดยอาจจะทยอยลดลงในอัตราปีละ 10%